Եթե աղբահավաք լիներ, կնստեր սայլը, քամին կշոյեր մազերը, արևը կտաքացներ ոսկորները, ինքն էլ, Ջոնի Քեշի երգերը սուլելով, կթափառեր փողոցներում: Եթե մի անամոթ այդ խաղաղության ներդաշնակությունը խախտելու համարձակություն ունենար, հսկա գնչուական տոհմը, որի յուրաքանչյուր անդամը հավանաբար այլ մեղք գործելու պատճառով բանտ է ընկել-դուրս եկել, կհարձակվեր նրա վրա, կվախեցներ: Ժամանակի ընթացքում ինքն էլ հանցանք կգործեր: Ժամանակ առ ժամանակ կբռնվեր, հարկադրված և արագորեն կվարժվեր ձեռնաշղթաների սառնությանը: